NaiveNeuron/SloPal huggingface dataset:
Pročko, Jozef, poslanec NR SR (2024-01-09):
Anežka, hovorila si o tom, že Imrecze vypovedal a ľudia, ktorých označil, že korumpovali, sa dokonca, nieže dokonca, sa priznali, dostali tresty, sú odsúdení. Imrecze je jeden z tých, ktorý sa dohodol s vyšetrovateľmi, opakujem, dohodol. Toto im vadí. Pretože naozaj sú ľudia, ktorí korumpovali, vyšetrovatelia ich obvinili a títo ľudia začali spolupracovať. A čo chce Fico? Práve takýchto ľudí chce Fico zastrašiť. Nespolupracujte, nehovorte o nás, že korumpujeme a dajte si pozor. Máte rodiny? Máte deti? Vyhodíme vás? Prípadne vás budeme stíhať? Odporný, nechutný tlak na týchto ľudí a Fico vie, ako má robiť. Fico vie, Fico je človek, ktorý šírenie strachu má v DNA. No a Imrecze vypovedal aj o Petrovi Pellegrinim, o kandidátovi na prezidenta. Keby mal kožu na tvári tento jamkatý kandidát, tak by odstúpil, pretože len naozaj naivný človek neverí tomu, že kšeft za 15 miliónov, 15 miliónov, ktorý sme urobili za 28-tisíc, Pellegrini 55-krát predražil, len naivný človek povie, nie, on nezobral bedničku de luxe. Fico ide ľudí, ktorí chcú vypovedať, odstrániť. Fico je zločinec.
Burian, Jozef, poslanec NR SR (2016-09-07):
... že sme ho postavili dosť vysoko, dnes je predmetom diskusie. A tak ako vyhovuje niekedy, raz ho kritizujeme, raz podporujeme, raz to chceme, aby bolo zvyšované o 2 percentá. Myslím, že bude veľmi zaujímavá možno ešte aj diskusia ďalej, ale v každom prípade asi pred druhým čítaním, myslím, že aj na výbore bude diskusia o tom, akým spôsobom možno všetky klady a zápory brať pri tom minimálnom dôchodku. Takže ďakujem pekne za pozornosť. (Potlesk.)
Š. Rusnák, poslanec: (2001-11-28):
M. Andel, podpredseda NR SR: Ďakujem. Dámy a páni, prerušujem rokovanie o tomto bode programu. Teraz nasleduje druhé čítanie o návrhu poslanca Národnej rady Slovenskej republiky Vladimíra Palka na vydanie zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov . Návrh zákona ste dostali pred prvým čítaním ako tlač 1085 a spoločnú správu výborov schválenú gestorským výborom máte ako tlač 1085a. Dávam teraz slovo poslancovi Vladimírovi Palkovi a prosím ho, aby návrh zákona odôvodnil.
Jurinová, Erika, poslankyňa NR SR (2016-10-27):
Ďakujem veľmi pekne. Naozaj, páni poslanci, kolegyne, kolegovia, žiadam vás o podporu tohto, tejto novely návrhu zákona, ktorá má za jediný cieľ zrovnoprávniť rodičov detí od troch do šiestich rokov s tými, ktorí dostávajú dnes a majú možnosť dostať pomoc od štátu do troch rokov. Tento návrh zakladá finančné prostriedky, ale ako som povedala hneď na začiatku, európsky sociálny fond nám z veľkej časti, naozaj z veľkej časti prepláca tieto finančné prostriedky. Takže stačilo by, ak by ministerstvo práce, sociálnych vecí vyrokovalo využitie tohto fondu aj pre deti do šesť rokov. Ďakujem pekne.
Galek, Karol, poslanec NR SR (2017-02-07):
V rozprave vystúpil jeden poslanec. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Hraško, Igor, poslanec NR SR (2014-11-25):
... o dopadoch nového financovania vzdelávania na Slovensku.
Žilinka, Maroš, generálny prokurátor SR (2021-09-30):
Ďakujem veľmi pekne. Vážený pán poslanec, ja som už na túto otázku už dnešného dňa odpovedal, takže nebudem opakovať to, čo som už vyriekol. Každopádne čo môžem zopakovať, je to, alebo doplniť, je to, že nikdy nebolo vydané na Generálnej prokuratúre opatrenie, ktorým by sa zakázala špeciálnemu prokurátorovi Danielovi Lipšicovi účasť na medzirezortných aktivitách mimo prokuratúry. Také opatrenie vydané nebolo. Na operatívnej porade generálneho prokurátora bolo rozhodnuté, že v pracovnej skupine na ministerstve spravodlivosti pre úpravu § 363 Trestného poriadku bude Generálnu prokuratúru zastupovať JUDr. Javorský. Bolo tak rozhodnuté z toho dôvodu, že jednak je v plnej kompetencii a výlučnej kompetencii generálneho prokurátora vzhľadom na charakter orgánov prokuratúry delegovať či vyčleniť prokurátora pre činnosť v tej alebo onej pracovnej skupine, alebo komisii, a jednak preto bol poverený riaditeľ trestného odboru Generálnej prokuratúry Slovenskej republiky, pretože je vedúcim prokurátorom zodpovedným za vybavovanie, to znamená reálne nakladania, nakladanie s návrhmi oprávnených subjektov alebo na základe zistení podriadených prokuratúr, teda vybavovanie agendy § 363, pretože pod riaditeľa trestného odboru patrí aj prieskumné oddelenie, ktoré vybavuje návrhy vo vzťahu k Úradu špeciálnej prokuratúry a jej oddelenia, ktoré vybavujú zase agendu vo vzťahu k všeobecnej prokuratúre. Práve riaditeľ trestného odboru disponuje komplexnými informáciami o vybavovaní návrhov na zrušenie právoplatných rozhodnutí v prípravnom konaní, a preto tak bolo rozhodnuté. Opäť, nebolo zakázané, bolo využité výlučné oprávnenie generálneho prokurátora nominovať, delegovať či vyčleniť pre činnosť pracovnej skupiny. Pokiaľ ide o Bezpečnostnú radu Slovenskej republiky a jej poradný orgán, pracovnú skupinu, bol som predsedom Bezpečnostnej rady požiadaný o nomináciu osoby, jednej osoby, v jednotnom čísle, za Generálnu prokuratúru Slovenskej republiky, a tak som aj urobil s tým, že som predsedovi vlády a zároveň predsedovi Bezpečnostnej rady odôvodnil, prečo je práve generálny prokurátor tou osobou, ktorá je kompetentná nominovať alebo delegovať člena pracovnej skupiny. Ďakujem.
M. Hort, podpredseda NR SR: (2009-04-23):
A budeme pokračovať druhým čítaním o vládnom návrhu zákona o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov . Vládny návrh ste dostali ako tlač 936 a informáciu máte ako tlač 936a. Pán minister a podpredseda vlády, nech sa páči, odôvodnite aj tento vládny návrh zákona.
Glenda, Tibor, poslanec NR SR (2019-06-19):
Odhlasovali sme body zo spoločnej správy, môžeme pristúpiť k hlasovaniu o prvom pozmeňujúcom a doplňujúcom návrhu pána poslanca Vážneho vyplývajúceho z rozpravy.
V. Tomanová, ministerka práce, sociálnych vecí a rodiny SR: (2008-02-06):
Musím povedať aj tú skutočnosť, že všetky tieto opatrenia, ktoré navrhujeme, sú plne v súlade a kompatibilné s operačným programom zamestnanosť a sociálna inklúzia. Teda opatrenia rámcové aktivity v rámci príslušných prioritných osí sú v predkladanom návrhu zákona o službách zamestnanosti rozpracované do jednotlivých postupov, opatrení a nástrojov tak, aby umožnili prostredníctvom najmä národných projektov a pilotných projektov realizovať zámery tohto operačného programu a vyčerpať alokované finančné prostriedky. (Ruch v sále.) V tejto chvíli vzhľadom aj na skutočnosť, že asi nie je záujem počúvať jednotlivé vysvetľovania, myslím si, že to necháme do druhého čítania, kde sa budeme podrobne venovať a ja privítam akýkoľvek pozmeňujúci návrh, ktorý bude znamenať vylepšenie návrhu, ktorý je predložený v parlamente. Ďakujem. (Potlesk.)
Procházka, Radoslav, poslanec NR SR (2010-09-08):
Ďakujem, pán predsedajúci. Schôdza, zasadnutie ústavnoprávneho výboru je zvolané na 13.00 hod. do miestnosti výboru. Ďakujem.
Anna, Mierna, poslankyňa NR SR (2023-03-15):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výboru pre financie a rozpočet, ústavnoprávnemu výboru a výboru pre hospodárske záležitosti. Za gestorský výbor navrhujem Výbor Národnej rady pre financie a rozpočet. Zároveň odporúčam, aby výbory uvedený návrh prerokovali do 26. apríla 2023 a gestorský výbor do 28. apríla 2023. Dajte, prosím, hlasovať.
Antal, Peter, poslanec NR SR (2019-06-19):
Ďakujem, pán predseda za slovo. Prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Šofranko, Mária, poslankyňa NR SR (2023-05-09):
Ďakujem pekne. Ja veľmi vítam túto iniciatívu, ale musím povedať, že pán Vetrák má oprávnene obavy, a ja by som vás chcela poprosiť, aby ste odložili hlasovanie kvôli tomu, aby sme ešte mohli tento návrh zákona vylepšiť, pretože je skutočne dobrý. A pre mňa je taktiež dôležité, aby ten rodičovský príspevok bol použitý práve na výchovu a vzdelávanie týchto detí, pretože o to nám tu ide. Takže ak smiem poprosiť odložiť hlasovanie, aby sme to ešte... možnože vy nebudete chcieť, aby sme vám do toho zasahovali, ale aspoň naše názory aby ste tam do ďalšieho pozmeňujúceho návrhu dali, lebo je to výborná myšlienka. Ďakujem.
Blaha, Ľuboš, poslanec NR SR (2017-03-30):
Ďakujem pekne za faktické poznámky. Pánovi Galekovi som, priznám sa, neporozumel, pretože ako keby spochybňoval, že tých 319-krát pán prezident išiel do Popradu za rodinou. Vy veríte tomu, že on tam išiel pracovať? Zahraničné pracovné cesty? Zhodou okolností do mesta, kde sa narodil, kde mu žije rodina, zhodou okolností 319-krát, tomu naozaj veríte? Naozaj si nemyslíte, že on tam ten štvrtok, piatok sobotu, nedeľu, pondelok netrávi prácou, ale že je doma s manželkou? Ja mu to doprajem. Aj keby teda ako prezident nemusel až toľko času venovať manželke, možnože by mohol venovať aj práci. Ale nech na to nezneužíva peniaze daňových poplatníkov! To je pointa. Pán Baránik, ja nie som marxista-leninista, ja som marxista, nie leninista. A marxista je mimochodom aj dalajláma, s ktorým sa fotil, tú selfinu, pán Kiska. Viete? Nie, neviete, vy neviete. Vy neviete. (Povedané s úsmevom.) Pán Simon, koľko ministrov chodí bavorákom na súkromné dovolenky, ja naozaj netuším, viem akurát to, že to vraj robil pán Galko každý víkend, keď chodil do Chorvátska. (Zasmiatie sa v sále.) Ale asi to tak robiť mohol. Predpokladám, že to bolo zákonné a pán Galko o tom určite niečo vie, a keď nevie, tak sa o tom určite o tom niekedy dopočul. Pán Bernaťák, mimoriadna schôdza opozície, fantastický nápad! Naozaj fantastický nápad. Teraz môžu konečne ukázať, akí sú frajeri, akí sú konzistentní, zvolajte, páni kolegovia z opozície, tak ako ste zvolávali pri každom malom prešľape, zvolajte mimoriadnu schôdzu. Ukážte sa! Ukážte sa, teraz môžte byť tí frajeri. (Potlesk.) A, pán Dostál, je symptomatické, že rozmýšľate v takýchto konšpiračných predstavách, je to úplne typické pre ľudí vášho typu. Ja sa len čudujem, že ste v tej vašej predstave došli k tomu, že by mi mal tú informáciu dať Kaliňák. Preboha, veď by mi ju musel dať Putin, kto iný, Vladimír Putin, jasné, kto iný?! (Smiech v sále.) Ďakujem pekne, majte sa. (Potlesk.)
Dostál, Ondrej, poslanec NR SR (2016-10-27):
Vážený pán predsedajúci, v spoločnej rozprave vystúpilo osem poslancov, nikto nenavrhol žiadny iný návrh. Dajte, prosím, hlasovať o tom, že Národná rada prerokuje návrh zákona v druhom čítaní.
Dostál, Ondrej, poslanec NR SR (2022-11-10):
Pán poslanec Susko, využívate alebo zneužívate návrh, ktorý je odôvodnený tým, že ideme posunúť účinnosť z reformy súdnej mapy na to, aby ste začali s demontážou súdnej mapy, ale úplnou a nejak ma to prekvapovalo, však vy ste sa od začiatku k reforme súdnej mapy stavali negatívne, odmietali ste ju, takže je logické, že využívate aj túto príležitosť na to, aby ste išli teda výrazne nad rámec toho, čo prináša vládny návrh zákona. Povedali ste, že mestské súdy boli zriadené za cenu porušenia zákona o rokovacom poriadku. Nie je to pravda. Zákon o rokovacom poriadku hovorí iba to, že ak nebol schválený návrh zákona, nový návrh zákona v tej istej veci nie je možné podať skôr ako o šesť mesiacov. Zákon o rokovacom poriadku nehovorí nič o tom, že by nebolo možné podávať pozmeňujúce návrhy v tej istej veci, ako bol nejaký návrh zákona. A ak ste už na to zabudli, tak v tom predchádzajúcom volebnom období na jeho začiatku boli zrušené daňové licencie a udialo sa to tak, že najprv to navrhli poslanci z klubu SaS, samozrejme, ešte vtedajšia vládna koalícia to odmietla, potom to navrhli poslanci z klubu SNS a neuplynulo šesť mesiacov, upozornil som na to, stiahli to a na ďalšej schôdzi to dali ako pozmeňovák. Úplne ten istý zákon dali ako pozmeňovák a bol schválený aj hlasmi poslancov SMER-u – sociálnej demokracie.
Laššáková, Jana, podpredsedníčka NR SR (2014-07-03):
Pán poslanec Kuffa, nech sa páči.
Laššáková, Jana, podpredsedníčka NR SR (2015-10-07):
Na vystúpenie pána poslanca s faktickou poznámkou pán poslanec Kaník. Končím možnosť prihlásiť sa s faktickými poznámkami. Nech sa páči, pán poslanec.
Martinák, Ľuboš, poslanec NR SR (2014-11-09):
Ďakujem za slovo. Pán poslanec Lipšic, predseda Národnej rady pán Pavol Paška vám jasne deklaroval, za falošné verejné obvinenia sa skutočne ospravedlňte. Ja sa čudujem, že nechápete, čo sú to falošné verejné obvinenia. Vy ako právnik bohapusto klamete. Nečudujte sa, že aj vaši spolupracovníci, bývalí, z NOVY utiekli. (Reakcia z pléna.) Už ste tam len vy, pani Žitňanská a záhadný pán Gábor Grendel. Len tak ďalej! Preto aj ja vás vyzývam, aj moji kolegovia, ospravedlňte sa! Darmo máte sarkastický úsmev na tvári.
Sulík, Richard, predseda NR SR (2010-11-30):
Dávam slovo spoločnému spravodajcovi z výboru pre kultúru a médiá poslancovi Jozefovi Viskupičovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči.
Gajdoš, Peter, minister obrany SR (2018-11-29):
Ďakujem, vážená pani predsedajúca, za slovo. Vážený pán poslanec, prečítam vyjadrenie pani ministerky: „Mne ako ministerke vnútra Slovenskej republiky neprináleží akokoľvek hodnotiť rigoróznu prácu jedného z najvyšších ústavných činiteľov tejto krajiny. Pokiaľ viem, tak sa k tejto veci má vyjadriť odborná komisia. Andrej Danko sa k tejto téme vyčerpávajúco vyjadril na zasadnutí Národnej rady Slovenskej republiky.“ Ďakujem, skončil som.
Petrák, Ľubomír, poslanec NR SR (2014-09-23):
Ďakujem pekne za slovo. Vážená pani kolegyňa, podľa vašich slov vraj Slovensko smerujeme na druhú, inú koľaj. Ja sa vás chcem spýtať, som si prečítal dneska nadpis v Pravde „Nemôžeme vyhrať zbraňami, tvrdí Porošenko“. Strana SMER, my všetci tvrdíme, že tento konflikt má riešenie iba za rokovacím stolom. Na akú inú koľaj smerujeme Slovensko?
A. Belousovová, podpredsedníčka NR SR: (2009-10-29):
Dávam slovo spoločnej spravodajkyni z výboru pre vzdelanie, mládež, vedu a šport pani poslankyni Oľge Nachtmannovej a bude informovať Národnú radu o výsledku rokovania výborov o tomto návrhu zákona, odôvodní návrh a stanovisko gestorského výboru. Nech sa páči.
P. Paška, predseda NR SR: (2006-10-18):
(Hlasovanie.) 143 prítomných, 115 za, 4 proti, 18 sa zdržalo, 6 nehlasovali. Konštatujem, že sme pridelili zákon výborom, určili gestorský výbor a lehoty na prerokovanie v druhom čítaní. Ešte raz vás, pani poslankyňa, poprosím, aby ste uviedli hlasovanie v prvom čítaní o návrhu poslanca Národnej rady Slovenskej republiky Róberta Madeja na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov. Je to tlač č. 100.
T. Cabaj, podpredseda NR SR: (2009-12-03):
Otváram rozpravu. Konštatujem, že do rozpravy sa písomne nikto neprihlásil. Panie poslankyne, poslanci, teraz je priestor prihlásiť sa do rozpravy ústne. Registrujem, do rozpravy sa hlási pani poslankyňa Katarína Tóthová. Končím možnosť prihlásiť sa do rozpravy. Nech sa páči, pani poslankyňa, máte slovo.
J. Počiatek, minister financií SR: (2009-09-10):
K otázke vplyvu tohto opatrenia na rozvoj investícií v čase krízy je potrebné uviesť, že zákonným cieľom vlády Slovenskej republiky pri prijímaní tohto opatrenia bola ochrana bonitnej ornej pôdy, a preto sa platby za odňatie pôdohospodárskej pôdy z pôdneho fondu pre stavebné a iné nepoľnohospodárske zámery odvíjajú od bonity vynímanej pôdy. Cieľom bol taktiež rozvoj a zachovanie farmárstva na uvedených územiach. Uvedené opatrenie nemalo za cieľ napĺňať príjmy štátneho rozpočtu, ale má charakter preventívnej ochrany pôdohospodárskej pôdy. Ďakujem za slovo. Skončil som.
Laššáková, Jana, podpredsedníčka NR SR (2014-11-10):
Pani poslankyňa, poprosím vás, Národná rada je miesto, kde sa diskutuje, ale nečítajú sa, toto je prvýkrát, že čítate nejaké facebookové správy. Nedehonestujte už Národnú radu. Nech sa páči, môžete kľudne zopakovať ešte raz, čo ste hovorili doobeda, ale skutočne chcem vás poprosiť, už nedehonestujme Národnú radu, že budeme tu čítať telefónny zoznam alebo facebookové správy.
Bugár, Béla, podpredseda NR SR (2018-10-22):
Takže, vážené panie poslankyne, páni poslanci, budeme pokračovať v rokovaní. Takže najprv faktické poznámky. Pán poslanec Hrnko tu nie, aha tam. Ja vás hľadám, pán poslanec, tu. Takže nech sa páči, pán poslanec Hrnko. Zapnite mu mikrofón na 220. Pán poslanec, je problém, nepočuť to. To znamená, že nebude to nahraté. Takže poďte na chvíľku. (Reakcie z pléna.) A to je dobré (povedané so smiechom). No už je aj počuť. Nech sa páči. (Pokračovanie rokovania o návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov a ktorým sa menia a dopĺňajú niektoré zákony , tlač 1108.)
Bugár, Béla, podpredseda NR SR (2017-12-06):
O slovo sa hlási pán minister Kaliňák, nech sa páči.
Raši, Richard, poslanec NR SR (2015-12-11):
Ďakujem pekne, pán predseda. Chcel by som sa vrátiť najmä k úvodu vystúpenia pána poslanca Matoviča a musím skonštatovať, že po tom, čo tu očervenel a mal tlak 230, ma úplne vyzliekol s mojich emócií, tak ja som, len neviem, ako budem naňho ďalej reagovať, lebo sa cítim úplne emociálne nahý, pretože to, čo sme tu videli, bola nielen kombinácia toho, ako ho poznáme, patologického klamára a hulváta, ale tu sa pridala aj porucha osobnosti a strata kontroly ovládania sa. Páni, uvedomte si, my tu naozaj máme pacienta. A keď som minule čítal, že súčasná doba je charakterizovaná epidémiou duševných ochorení, tak po tomto vystúpení s tým môžem iba súhlasiť. Ďakujem pekne. (Reakcia z pléna.)
Zmajkovičová, Renáta, podpredsedníčka NR SR (2012-05-09):
Pán poslanec Kaník s reakciou.
Blanár, Juraj, podpredseda NR SR (2020-12-02):
Ďakujem, pán generálny riaditeľ, zaujmite po ľavej strane miesto pre navrhovateľa. Teraz udeľujem slovo spoločnému spravodajcovi z výboru pre sociálne veci pánovi poslancovi Jánovi Herákovi, aby podal správu o výsledku prerokovania návrhu vo výboroch Národnej rady. Nech sa páči.
Remišová, Veronika, podpredsedníčka vlády SR pre investície a informatizáciu (2020-05-14):
Ďakujem pekne. Vážený pán poslanec, už teraz vás viem ubezpečiť, že občania nebudú platiť desaťtisícové odmeny vašim poradcom, ako ste ich vy chceli vyplatiť svojim ľuďom pri odchode z úradu. Zároveň pripomínam, že sa snažíme zefektívniť, zefektívniť prenájom priestorov pre úrad, ktorý sme po vás zdedili. Za bývalého vedenia, teda za vás sa napríklad len za nevyužívaný showroom zbytočne zaplatilo 200-tisíc eur. Čo sa týka otázok riadenia sekcií, považujem to za predčasné, ubezpečujem vás, že riadenie príslušných odborných sekcií bude zverené odborníkom. Takisto čo sa týka štátnych úradníkov, štátnymi úradníkmi štátnymi tajomníkmi, vy vlastne hovoríte, že by mali pracovať zadarmo, a čudujete sa, že budú dostávať plat, áno, budú dostávať plat, menší plat ako dostávajú teraz ako poslanci, dostávajú tak ako, vy pán Raši, 4 500 eur. Keď budú štátnymi tajomníkmi, budú dostávať menej peňazí. A hovorím ešte raz, budem aj robím audit všetkých zmlúv na tomto úrade a stále sú tam kostlivci, napríklad ľudia, ktorí sú spájaní s mýtnym tendrom a podobne, ktorí každodenne mi vypadávajú zo skrine. Keď sa pýtam na pochybné zmluvy, odpoveď od vašich ľudí je, že, žiaľ, to bol príkaz zhora, a ubezpečujem vás, že ja takéto príkazy zhora, ako ste vy dávali, rozhodne dávať nebudem. (Potlesk.)
Blanár, Juraj, podpredseda NR SR (2022-02-02):
Ďalší v rozprave vystúpi pán poslanec Suja ako posledný prihlásený do tejto rozpravy. Nech sa páči, pán poslanec.
A. Belousovová, podpredsedníčka NR SR: (2006-12-08):
Pani Gibalová?
Bittó Cigániková, Jana, poslankyňa NR SR (2021-06-22):
Len rýchla poznámka, keďže nemám inú možnosť. Ja chcem len, páni, upozorniť predtým, ako začneme diskutovať, keďže sme, ste počuli v návrhu, že v septembri bude druhé čítanie, čiže máme naozaj dosť času a ja vás chcem pekne poprosiť, pozor pri tom financovaní, už som to tu počula dvakrát, pozor pri tom zarábaní si sami na seba. Teda ja som veľký fanúšik trhového sektoru, súkromného sektoru, rovnakých pravidiel pre všetkých, ale pozor pri liekoch, keď sa bavíme o tom, že zarobiť si sám na seba, to v preklade znamená, že vlastne tie inštitúcie, tí distribútori, výrobcovia liekov, výrobcovia technológií by nejakým spôsobom využívali služby tu tohto inštitútu. Nevylučujem, ale treba to teda veľmi poctivo strážiť a nastaviť, aby sa nám tu nestalo, že takýto inštitút, ktorý zaplatia občania vo veľkej miere, bude vlastne nakoniec využívaný na biznis tých jednotlivých firiem, to, to by tiež nebolo dobré. Preto ja som celkom fanúšik toho, aby napr. sa zdroje zobrali, keď tak rozmýšľam nad tými našimi úradmi, taký Úrad pre dohľad nad zdravotnou starostlivosťou, ktorý doteraz mal na starosti DRG, a teraz sa presunul na ministerstvo zdravotníctva, myslím si, že napr. o tomto rozpočte sa vieme baviť a vieme sa baviť o tom tak, aby, aby, keď doteraz sa prispievalo na tri úrady z verejného zdravotného poistenia, no tak keď sa bude na štyri, tak nech sa to prepočíta. Nech je tá suma vo výsledku rovnaká, ale nech sa urobí nejaký, nejaký prepočet. Toto všetko je na diskusiu, ja teda len k tomu financovaniu, jednoznačne sa poďme o tom baviť, ale prosím vás, veľmi opatrne pri tom samofinancovaní a pri biznise s takýmito vecami. Bola by som veľmi rada, aby to naozaj zostal nezávislý úrad, tak ako je to aj v zahraničí. A ešte posledný argument. Naozaj tieto agentúry sú minimálne dva teda na maximálne špičkovej svetovej úrovni, veď aj Slovensko niekedy využíva ich služby a iné krajiny úplne bežne. Je chiméra tváriť sa, že na Slovensku vznikne konkurenčný, hej. To bude vždy tak, že tieto komerčné služby bude úplne pohodlne využívať svet tých, ktoré existujú, ale opakujem, my vieme byť prínosní práve v tom, čo spomínal kolega Baláž, a teda aby naozaj sme za... z obmedzených zdrojov zachránili čo najviac životov a čo najviac zdravia. A o toto tu v podstate ide. Ďakujem.
Á. Biró, poslankyňa: (2008-12-02):
Citovali ste ma. Ja som deklarovala to, že chcem moje deti aj vnukov naučiť slovenský jazyk, teda štátny alebo úradný jazyk. Ale chcem, aby zachovali a naučili sa aj svoj materinský jazyk. Takže o tom bolo moje vystúpenie na minulej schôdzi. Spomínali ste aj stáročné krivdy a maďarizáciu. Ja v tejto súvislosti naozaj to odsudzujem. A nebolo to správne vtedy, keď takýmto krokom naši predkovia k tomu pristúpili. A o čom bola tá maďarizácia? O tom, ako sa tu už spomínalo, že sa začali prekladať niektoré geografické názvy. Ja vám chcem zacitovať z inštrukcie na štandardizáciu geografických názvosloví z roku 1996, tam sa píše, ako treba tieto veci štandardizovať, keď ešte nemajú slovenskú podobu, druhý odsek: „Neadaptované inojazyčné názvy sa prekladajú ako napr. Červený kanál namiesto Vörös ér, Jabloňový vrch namiesto Almás tetö a vtedy, keď sa to nedá preložiť, tak treba vymyslieť na to názov.“ To je všetko.
Zmajkovičová, Renáta, podpredsedníčka NR SR (2013-07-01):
Faktické poznámky majú traja poslanci. Uzatváram možnosť prihlásiť sa s faktickou poznámkou. Pán poslanec Uhliarik.
Laurenčík, Milan, poslanec NR SR (2017-11-29):
Ďakujem. Ďakujem za slovo. Ja by som chcel poprosiť pri hlasovaní č. 52, tlač 706, ma vykazuje zariadenie, že som hlasoval za a chcel som byť proti. Ďakujem.
Šimečka, Michal, podpredseda NR SR (2023-12-05):
Ďakujem. Pán poslanec Goga.
Glváč, Martin, podpredseda NR SR (2017-04-04):
Pani poslankyňa Verešová.
Grendel, Gábor, podpredseda NR SR (2020-09-22):
Päť faktických poznámok, šesť, končím možnosť. Pán poslanec Kuffa, asi faktická? Takže...
Dubačová, Viera, poslankyňa NR SR (2017-02-08):
Ja sa chcem iba veľmi pekne poďakovať naozaj kolegovi Ondrovi Dostálovi, pretože dnes pri pohľade na hrôzy holokaustu, na všetkých tých, ktorí popierajú holokaust, ľudí, ktorí vlastne mätú a zavádzajú tu nové pravidlá, myslím si, že všetky tieto smery či už fašistických, polofašistických, neonacistických, extrémistických strán vedú práve k ďalším takýmto hrozbám, a preto si myslím, že dnes tá úloha ombudsmana bude veľmi dôležitá, aby sme sa všetci dokázali spojiť, ochrániť mier, ochrániť slušných ľudí v tejto krajine a odstrániť akékoľvek lži, čo sa týka tých najväčších tragédií v dejinách ľudstva a konečne napraviť aj krivdy, ktoré boli napáchané počas Slovenského štátu. Ďakujem veľmi pekne.
Hort, Milan, podpredseda NR SR (2011-03-31):
Ďakujem pekne, pani premiérka, za vaše vystúpenie v rámci hodiny otázok. Pán poslanec, už priestor na dodatkovú otázku nie je. A budeme preto pokračovať odpoveďami členov vlády na otázky poslancov podľa vyžrebovaného poradia. Prvá otázka je od pána poslanca Pavla Pavlisa na ministra hospodárstva, ktorý už nie je prítomný v sále. To sa presunieme na otázku číslo dva, ktorú položila pani poslankyňa Jarmila Tkáčová. Je to otázka adresovaná ministerke spravodlivosti Slovenskej republiky Lucii Žitňanskej a znie: „Vážená pani ministerka, pripravuje ministerstvo legislatívu k efektívnemu využívaniu alternatívnych trestov?“
B. Bugár, podpredseda NR SR: (2003-09-18):
(Hlasovanie.) Prítomných je 140 poslancov, za 107, proti 6, zdržalo sa 25, nehlasovali 2. Konštatujem, že Národná rada pridelila návrh tohto zákona výborom, určila gestorský výbor, ako aj lehoty výborom na jeho prerokovanie v druhom čítaní. Ďakujem, pán spravodajca. Teraz pristúpime k hlasovaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 301). Pán poslanec Mitrík ako spravodajca, nech sa páči, máte slovo. K. Mitrík, poslanec: Vážený pán podpredseda, z rozpravy vzišiel jeden procedurálny návrh, ktorý predložil pán poslanec Cabaj, že Národná rada nebude pokračovať v rokovaní o predloženom návrhu zákona predloženého skupinou poslancov. Prosím, dajte, hlasovať o tomto procedurálnom návrhu.
Viskupič, Jozef, poslanec NR SR (2014-10-30):
Skúsim sa opýtať ministra vnútra, možno bude vedieť. Ja by som chcel poznamenať, že ja uznávam to, ako máte vystavanú stranu pod takým tým demokratickým centralizmom, vystužená straníckou disciplínou, pracujúca metódou členská základňa potrebuje naž..., nakŕmiť a práve kvôli tejto metóde tu teraz sedíme, pretože tu máme nejaký problém so Star EU veľký. A je tu druhý bod odvolávania ministra, a to je udelenie dotácie exekútorovi na vytvorenie pracovných miest. A potom počúvame vyjadrenie pána premiéra, ktorý zo všetkých možných uhlov sa dokáže vyhnúť týmto dvom témam, a potom tu máme reálnu obhajobu podpredsedu vlády a ministra vnútra, ktorý obhajuje nie odvolávaného ministra, ale premiéra. Čiže ja sa pýtam: Naozaj chceme, aby firma, ktorá dopredu nejaká stranícka centrála v duchu stranícka základňa alebo jej sympatizanti potrebujú pri udržaní si moci nakŕmiť a až nažrať, aby pukli, tak toto je tá téma, ktorej sa chcete všemožne vyjsť pod rúškou toho, že budeme rozprávať o nejakých štatistických údajoch, že budeme rozprávať iba o úspechoch a toto ako keby sme nevideli? Ja si myslím, a preto som podpísaný pod tým, že je to reálne pochybenie a nech sa na to pozeráme z akéhokoľvek uhla, tak by ste aj vy mohli súhlasiť s tým, že treba ministra odvolať, ak dáva exekútorom dotácie na vytváranie pracovných miest. Nikde viac ani menej v tom návrhu nie je. Ďakujem.
Pellegrini, Peter, predseda NR SR (2014-12-12):
Reagujete, prosím, na predrečníka, pán poslanec.
Glváč, Martin, podpredseda NR SR (2019-09-13):
S faktickými poznámkami dvaja poslanci. Končím možnosť prihlásiť sa. Pani poslankyňa Vaľová, prvá.
Taraba, Tomáš, poslanec NR SR (2021-11-12):
Vážený pán Stančík, ťapli ste si tu s pani Kozelovou, to dobrý prejav. Tak sa k vám prihovorím ako k štátnikovi, lebo tak ste sa dali do tej polohy, že vy ste štátnik, lebo vám je úplne jedno, čo si ľudia myslia. Úloha štátnika má byť rozprávať všetko proti asi vôli ľudu. Pýtali, teda dali ste nám ako opozícii za, ako sabotáž ste to nazvali, že my môžeme za tých mŕtvych. Podľa mňa v tomto by ste si mali ujasniť, že kto za tých mŕtvych môže. Je to váš predseda Igor Matovič, že za tých mŕtvych môže Richard Sulík. Ujasnite si, že koľko a kto, do akej miery za to môže. Áno, keď sa pýtate, že ako sa budem pozerať do zrkadla, počas pandémie, čo sme robili. Ja som veľmi rád, že sme nikdy nedávali my ako politici opozície odporúčania ľuďom, čo majú robiť so svojím zdravím. Myslím si, že to je ten rozdiel medzi nami. Vy na tých ľudí sa pozeráte ako na nesvojprávne bytosti. Zatĺkate pred nimi základné informácie. Odmietate prebrať zodpovednosť ako štát za kvalitu tých vakcín. Ja sa vás stále a znova pýtam: prečo sú tie zmluvy utajené, prečo ich nezverejníte, prečo nezoberiete na seba právnu zodpovednosť, že tie vakcíny sú úplne v poriadku? To ľudia očakávajú, to teraz nie je, že to od vás žiadam ja. No a tretia vec, ktorá je dosť taká, hovoríte, že vy ste zdedili deficit. Áno, v jednej miliarde. Už je 20 mld. Vy ste narobili 19 mld. deficit, pročkovci, za dva roky. 19 mld., to nestihol urobiť Fico ani Dzurinda za celé obdobie ich vlády. Takže áno, vy ste zdedili miliardu, ste v polovici volebného obdobia, dávate už 20 mld. Ešte budete mať nejaké asi obdobie. Koľko to bude? 40 mld., pročkovci, nám odovzdáte? Kto to kedy splatí?! Takže toto ste vy.
Kollár, Boris, predseda NR SR (2023-06-20):
Otváram rozpravu v rámci tretieho čítania. Hlási sa niekto do rozpravy? Ak nie, vyhlasujem rozpravu za skončenú. Budeme hlasovať o vrátenom zákone ako celku. Pán spravodajca, prosím, uveďte odporúčanie gestorského výboru.
Dostál, Ondrej, poslanec NR SR (2010-12-08):
Dajte, prosím, hlasovať o bodoch 4, 6 a 10.
Kočiš, Eduard, poslanec NR SR (2021-06-25):
Ďakujem za slovo, pán predsedajúci. Táto rozprava k tomuto problému, ktorý tu bol načrtnutý, je naozaj v dvoch rovinách. Jedna rovina hovorí o tom, že dobrovoľnosť by mala byť garantovaná pri všetkom, čo daný občan Slovenskej republiky robí, koná, chce vykonať a k čomu sa chce vyjadriť. A druhá stránka tohto problému je tá, že štát už nejakým spôsobom uvažuje o nejakej povinnosti v rámci zamestnancov kritickej infraštruktúry alebo v rámci zamestnancov, ktorí priamo podliehajú štátu. A v tomto ja vidím to veľké nebezpečenstvo, pretože to, že je niekto zamestnancom štátu, či už pôsobí v polícii, v zdravotníctve alebo v kritickej infraštruktúre, ktorá má na zodpovednosti či už atómové elektrárne alebo rafinérie, nie je to dôvod na to, aby tento človek, ak má iný názor, bol nútený do niečoho, s čím ani vnútorne, ani nijako inak nie je, nie je stotožnený. Takže naozaj tento náš zákon mnohí kolegovia vnímate ako, ako nejaký populizmus, ako nejaký zákon, ktorým chceme len nejakým spôsobom zase polarizovať alebo rozdeľovať spoločnosť. Práve naopak. Ak tento zákon bude prijatý, tak tá spoločnosť nebude rozdeľovaná, pretože bude striktne dané v ústave, že očkovanie je dobrovoľné. Tak ako o tom hovorí značná časť populácie, že nie sme proti očkovaniu, nie sme ani za očkovanie, zbierame dáta, zbierame informácie a na základe informácií, na základe dát, na základe možno osobnej skúsenosti sa rozhodneme. Na tom nie je naozaj nič zlé. Len prosím vás pekne, ponechajme ľuďom slobodnú vôľu, o nič iné tu naozaj nejde.
Nagy, József, minister životného prostredia SR (2011-05-18):
Ďakujem pekne. Vážený pán predsedajúci, vážené pani poslankyne, vážení páni poslanci, vládnym návrhom zákona sa do právneho poriadku Slovenskej republiky transponuje smernica Európskeho parlamentu a Rady 2009/31 z roku 2009 o geologickom ukladaní oxidu uhličitého. Členské štáty sú povinné zabezpečiť túto transpozíciu do 25. júna 2011. Vládny návrh zákona upravuje práva, povinnosti a opatrenia a postupy v súvislosti s procesmi zachytávania a ukladania priemyselných emisií oxidu uhličitého do geologického prostredia. Hlavným cieľom zavedenia predkladanej legislatívnej úpravy je predovšetkým vytvorenie legislatívneho rámca pre spoločný postup štátov Európskej únie pri minimalizovaní dopadov klimatických zmien na životné prostredie. Technológia zachytávania a ukladania oxidu uhličitého ponúka nové možnosti pri znižovaní jeho produkcie a stane sa tak úplne novým segmentom podnikania. Vládny návrh zákona bude priamo vplývať na podmienky podnikania v geologickom prieskume, energetike, hutníctve aj v iných odvetviach priemyslu závislých od spaľovacích zariadení. V snahe, aby vládny návrh zákona v maximálne možnej miere zohľadňoval rozsah problematiky, bol pripravený v spolupráci so zástupcami ministerstva hospodárstva, Hlavného banského úradu, ťažobných spoločností a veľkých priemyselných podnikov. Náročné bolo aj riešenie problematiky vymedzenia kompetencií zainteresovanej štátnej správy pri uplatňovaní tohto zákona v súlade s vymedzením väzieb na iné zložkové zákony. Predkladaný vládny návrh zákona je v súlade s Ústavou Slovenskej republiky, zákonmi Slovenskej republiky, ako aj s medzinárodnými zmluvami a inými medzinárodnými dokumentami, ktorými je Slovenská republika viazaná. Vážený pán predsedajúci, vážené pani poslankyne, vážení poslanci, verím, že predložený vládny návrh zákona schválite a postúpite do druhého čítania. Ďakujem.
Hrnčiar, Andrej, doterajší podpredseda NR SR (2020-03-20):
Pán poslanec Ľuboš Krajčír.
Ďuriš Nicholsonová, Lucia, podpredsedníčka NR SR (2019-02-18):
Pán poslanec Sopko.
Pollák, Peter, poslanec NR SR (2024-02-27):
Ďakujem za slovo. Ďakujem ti, Michal, za tvoju rozpravu a je dobré, že si pripomenul, čo všetko urobila predchádzajúca vláda na čele s Igorom Matovičom pre rodiny s deťmi, alebo teda pre aj pre matky. A je naozaj dobré, že sme schválili tehotenský príspevok pre ženy, ktoré sú tehotné, už od štvrtého mesiaca až kým neporodia a my sme to zohľadnili aj na študentky. Formou nejakých štipendií sa im vypláca tento tehotenský príspevok. Neskôr si pokračoval aj 200 euro na dieťa. Ja sa veľmi bojím toho, že, čo príde budúci rok, lebo tento rok je veľmi dôležitý, aby sa schválil návrh zákona, ktorý bude pokračovať v návrhu, ktorý sme presadili počas minulej vlády, 200 euro na dieťa, a my sme s takýmito návrhmi prichádzali počas uplynulého volebného obdobia, ktoré sa týkali matiek alebo žien, či to boli ženy bez daní, alebo teda matky bez daní, alebo teraz matky s odmenou 100 euro na daňovom bonuse, a toto je výsledok, alebo teda práca, ktorá zohľadňuje naozaj ten život žien na Slovensku. Žiadne Toffifee ani karafiát, ani ruža na MDŽ alebo na Deň matiek nezohľadňujú život žien na Slovensku. A táto vládna koalícia ublížila slovami ženám na Slovensku, ja si myslím, že tak ako nikto nikdy. Preto ak by sa chceli nejakým spôsobom odčiniť alebo napraviť všetky tie slová, ktoré vyslovili ženám počas tohto volebného obdobia, ktoré zároveň je veľmi krátke ešte, tak by mali zahlasovať za takýto návrh zákona, aby naozaj, keď prídu na MDŽ a budú rozprávať k Slovákom a k Slovenkám hlavne, aby to nebolo iba o Toffifee, ruži alebo karafiáte, ale naozaj o tom, že táto vládna koalícia chce pomáhať ženám.
Čaplovič, Dušan, minister školstva, vedy, výskumu a športu SR (2013-02-07):
Veľmi krátko. Opakujem, že ctím si váš záujem pomôcť tejto problematike, a po druhé, chcel by som len upozorniť, že to nebol štátny úradník, to bol zamestnanec verejného sektoru, teda samosprávy. To nie je ako štát. Viete, berte rozdiel medzi samosprávou a štátom. Tak, akoby vyznievalo, že z mojej sekcie od generálneho riaditeľa pre šport by niekto takto rozhodol. To je po prvé. Po druhé. A ja si naozaj, musím povedať, že vážim si, a teraz to poviem aj otvorene v tomto pléne, pretože bol to môj učiteľ telesnej výchovy na vysokej škole, tréner Ján Hucko. Ja si ho pamätám, pochádza z Oravy, z Dolného Kubína, ešte žije. Stretávam sa s ním a myslím si, že ľudia, ktorí sú okolo tohto športového klubu, neviem, či to je syn alebo vnuk už jeho, ktorý má záujem v tejto oblasti postupovať a robiť všetko pre to, aby tie deti mali vytvorený priestor pre rozvíjanie svojich daných aktivít a aby mohli úspešne športovať. Takže ja som presvedčený, že sa vytvorí znovu most, že sa nezbúral múr len takým spôsobom, že tu neexistuje, nie MOST – HÍD, ale most, ktorý vytvorí podmienky pre to, že ten dialóg sa obnoví, a že to stanovisko, ktoré vydal aj magistrát hlavného mesta Bratislavy, že to môže slúžiť len, a opakujem znovu, športovým a rekreačným účelom, bude akceptované, pretože územný plán platí aj pre miestne časti. Lebo pre, pre miestne časti, keď sa už schvaľoval územný plán, a bol som pri tom vtedy ešte ako poslanec magistrátu hlavného mesta Bratislavy. Odsúhlasili to všetky miestne časti a súhlasili s ním. Takže treba tento územný plán aj z hľadiska miestnej samosprávy, teda miestnej časti Karlovej Vsi plne rešpektovať, aby sa vrátilo mu to, čo vlastne tento areál poskytuje: šport, rekreáciu v zdravom duchu, zdravý život a zdravý úspech. Toľkoto z mojej strany. Ďakujem pekne. (Potlesk.)
Blaha, Ľuboš, poslanec NR SR (2018-12-04):
Ďakujem pekne. Dovoľte kolegom z európskeho výboru pripomenúť, že o 13.00 hod. máme v miestnosti č. 149 výbor a zároveň mi dovoľte opraviť pre záznam moje hlasovanie pri tlači 1187. Chcel som hlasovať proti. Ďakujem.
R. Madej, poslanec: (2009-12-02):
Najprv, pán predseda, prosím, dajte hlasovať o pozmeňujúcich a doplňujúcich návrhoch zo spoločnej správy, a to v bodoch 1 až 7 a 9 až 13 a 15 až 18 s odporúčaním gestorského výboru schváliť ich.
P. Hrušovský, predseda NR SR: (2005-05-10):
(Hlasovanie.) 142 prítomných, 135 za návrh, 1 proti, 2 sa zdržali, 4 nehlasovali. Návrh sme schválili. Poprosím teraz pána poslanca Hamarčáka, aby z poverenia výboru pre financie, rozpočet a menu predložil návrhy hlasovaní k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov ,  ktorý prerokúvame ako tlač 1095. Nech sa páči, pán poslanec. I. Hamarčák, poslanec: Ďakujem za slovo, pán predseda. Odporúčam, aby Národná rada Slovenskej republiky sa uzniesla podľa § 73 ods. 3 písm. c) rokovacieho poriadku na tom, že odporučí tento návrh zákona prerokovať v druhom čítaní.
Vaľová, Jana, poslankyňa NR SR (2013-04-16):
Ďakujem veľmi pekne. Pán kolega poslanec Zajac, chcem vám povedať, že úplne rozprávate od praxe, ako sa robia tendre. Veď tendre idú do medzinárodného vestníka, do verejného obstarávania. Iba ten môže sa zúčastniť verejného obstarávania, ktorý sa tam aj prihlási. Ak sa tu aj prihlási nejaká firma, tak predsa tu nerobia anglickí robotníci. Ja som ešte takého nepočula, ani nevidela. Všetko sú to slovenskí ľudia, ktorí sú tuná, ktorí tu žijú a určite túto prácu dostanú. Kamarátčaky. Viete, vy máte také pomiešané niekedy tie svoje myšlienky. Aké kamarátčaky boli vo Vranove, mi povedzte?! Že za štyri roky tam nijaké, vláda nevedela nájsť investora. Vranov by išiel do nútenej správy, 3 mil. eur vracať. Primátor je nezávislý a konečne tam prišiel reálny investor. Čo sú to za kamarátčaky, mi povedzte? Čo to tu vy rozprávate? A ďalšiu vec, ktorú chcem povedať. Nerozprávajte tu, že sme odstavili nejaké hrádzky, ktoré sa robili z dreva. Žiadnym povodniam nezabránili. Áno, zobrala ich voda. A viete, zamestnanosť, je chodím medzi starostov a vám poviem, že SMER má v Humennom tri štvrtiny starostov, takže sa stretávam aj s opozičnými, aj so svojimi, lebo hovoríte, že smerácki starostovia to povedali. Vôbec to nepovedali! To si zase vymýšľate na vode. Takže my to máme aj v službách zamestnanosti, kde všetky tieto opatrenia dávame. A ja som čakala, vážená opozícia, že prídete tuná, že my sa tu všetci priženieme z celého Slovenska, že zvoláte schôdzu a poviete, vážení, tuná sú investori, toto sú naše opatrenia. A vy tu dáte 2 holé listy a poviete, že na budúcej schôdzi poviete, že čo treba robiť pre Slovensko. Veď to je hanba. Veď to je hanba! A rozprávate o tom, ako idete zachrániť republiku. No bla-bla-bla! Ja som čakala, že prídem a dozviem sa, koľko investorov tu čaká za dverami. No načo ste nás zvolávali? Aby ste si tu porozprávali? No len si rozprávajte ďalej. Národ na to čaká a fakt im naplníte peňaženku.
Marček, Peter, poslanec NR SR (2016-06-22):
Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Blanár, Juraj, podpredseda NR SR (2021-11-10):
Otváram všeobecnú rozpravu. Ďakujem, pán spravodajca. Do rozpravy som neobdržal žiadnu písomnú prihlášku. Dávam možnosť prihlásiť sa ústne do rozpravy. Pán poslanec Potocký. Ak nikto viac, uzatváram možnosť prihlásiť sa. Do rozpravy ako jediný pán poslanec Milan Potocký, ktorému udeľujem slovo.
Marcinková, Vladimíra, poslankyňa NR SR (2023-12-13):
V tej istej veci som sa chcela vyjadriť, že tu nebol žiaden člen vlády, ale keď ho tu už máme, asi tu aj ostane. Takže beriem späť.
Čepček, Martin, poslanec NR SR (2023-05-17):
Ďakujem pekne. Takže iba ešte raz poviem, o čom tento zákon je. Tento zákon reaguje na zákon pre vdovy a vdovcov zo Sociálnej poisťovne, teda dopĺňa túto istú výhodu, resp. zrovnoprávňuje stav aj pre policajtov a vojakov. Tento zákon, ktorý bol schválený v novembri 2022 o sociálnom poistení, nadobudol účinnosť od 1. januára 2023. To znamená, už sme zopár mesiacov, takmer pol roka v opozdení proti tomuto. Ako ste počuli výbor pre obranu a bezpečnosť zaujal pozitívne stanovisko, takže ja poprosím, aby sme tento zákon, ak je možné, schválili. A budem rád, aby sa zrovnoprávnil stav aj pre vojakov a policajtov. Ono to nie je pre vojakov a policajtov, ono je to zosnulých po vojakoch a policajtoch a iných zložiek. To znamená, netýka sa to zrovna vojakov a policajtov, ale pozostalých po nich. To znamená, nič iné len zrovnoprávňujeme stav, ktorý tu už je. Teda vojak, policajt a jeho manželka alebo manžel, ktorý vychovali minimálne jedno dieťa budú mať dva roky, teda po smrti manžela budú mať dva roky od štátu príspevok a tí a potom vdova alebo vdovec, ktorí vychovali minimálne jedno dieťa, budú mať od 57. roku veku života nárok na opätovný vdovský príspevok. To je celé, celý návrh zákona. Prosím o podporu. Ďakujem.
Žitňanská, Lucia, poslankyňa NR SR (2012-07-02):
Ďakujem pekne, pán predsedajúci. Vážené panie poslankyne, páni poslanci, ústavnoprávny výbor ma uznesením z 13. júna 2012 určil za spravodajkyňu k návrhu poslancov Národnej rady Alojza Hlinu a Miroslava Kadúca na vydanie zákona, ktorým sa mení a dopĺňa Trestný zákon. Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona bol doručený poslancom v zákonom stanovenej pätnásťdňovej lehote pred schôdzou Národnej rady, na ktorej sa uskutočňuje jeho prvé čítanie. Konštatujem, že uvedený návrh spĺňa po formálnoprávnej stránke náležitosti uvedené v § 67 a 68 zákona o rokovacom poriadku. Zo znenia návrhu zákona je zrejmý účel navrhovanej úpravy. Predkladaný návrh zákona je v súlade s ústavou, ústavnými zákonmi a všeobecne záväznými právnymi predpismi Slovenskej republiky, ako aj medzinárodnými zmluvami. Návrh zákona nezakladá žiadne vplyvy na štátny rozpočet, rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie, ani informatizáciu spoločnosti. Pripojená doložka zlučiteľnosti k návrhu právneho predpisu s právom Európskej únie spĺňa náležitosti určené v čl. 3 legislatívnych pravidiel tvorby zákonov. Vyplýva z nej, že problematika návrhu nie je upravená v práve Európskej únie. Osobitná časť dôvodovej správy obsahuje odôvodnenie ustanovení navrhovaného zákona. Vychádzajúc z oprávnení, ktoré pre mňa ako spravodajkyňu vyplývajú z rokovacieho poriadku, odporúčam, aby som nezmiatla snemovňu pri hlasovaní, aj keď mám iný názor, aby Národná rada Slovenskej republiky sa uzniesla podľa § 73 ods. 3 písm. c) zákona o rokovacom poriadku na tom, že po rozprave uvedený návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky z 1. júna 2012 č. 81 navrhujem, aby návrh zákona prerokovali: ústavnoprávny výbor, výbor pre pôdohospodárstvo a životné prostredie, výbor pre obranu a bezpečnosť, výbor pre ľudské práva a národnostné menšiny. Za gestorský výbor navrhujem ústavnoprávny výbor. Odporúčam, aby výbory predmetný návrh zákona prerokovali v druhom čítaní do 30 dní a gestorský výbor do 32 dní od prerokovania návrhu zákona v Národnej rade v prvom čítaní. Ďakujem pekne. Pán predsedajúci, prosím, otvorte rozpravu. Ďakujem.
P. Hrušovský, predseda NR SR: (2005-11-09):
Dávam slovo poverenému spravodajcovi výboru pre verejnú správu a poprosím ho, aby Národnú radu informoval o stanovisku výboru k predloženému bodu programu. Nech sa páči.
M. Číž, podpredseda NR SR: (2008-04-03):
Slovo s faktickou má pani poslankyňa Belásová.
Kollár, Boris, predseda NR SR (2022-10-05):
Pán poslanec, to je váš názor. Môj názor je to, že je to v poriadku. (Smiech v sále.) S ďalším procedurálnym návrhom pán poslanec Krajčí.
Číž, Miroslav, podpredseda NR SR (2015-06-23):
Poprosím kolegov.
V. Veteška, podpredseda NR SR: (2006-04-20):
(Prestávka.) (Po prestávke.)
B. Bugár, podpredseda NR SR: (2004-12-10):
Otváram rozpravu a pýtam sa či sa hlási do rozpravy niekto ústne, keďže nemám písomné prihlášky do rozpravy. Konštatujem, že nie. Uzatváram možnosť prihlásiť sa do rozpravy. Vyhlasujem rozpravu za skončenú. A prerušujem rokovanie o tomto bode programu. V rokovaní budeme pokračovať bodom, ktorým je návrh poistného rozpočtu Všeobecnej zdravotnej poisťovne na rok 2005 (tlač 917). Spoločnú správu výborov máte v tlač 917a. Návrh uvedie minister zdravotníctva Slovenskej republiky Rudolf Zajac. Pán minister, nech sa páči, máte slovo.
Glváč, Martin, podpredseda NR SR (2017-06-14):
Pán poslanec Heger, mali ste priestor!
Obrimčáková, Bibiána, poslankyňa NR SR (2010-12-10):
Na záver naozaj len pár slov. Tak ako sa neprijala novela zákona o štátnych symboloch, tak ako sa neprijal pozmeňujúci návrh pani poslankyne Pfundtner, aby sa ďalšia pedagogická dokumentácia písala len v jazyku národnostných menšín, s čím napríklad ukrajinská národnostná menšina nesúhlasila, tak verím, že poslanci zvážia aj prijatie tejto novely, pretože – opakujem – neprináša nič nové. No a ešte k pánovi poslancovi Osuskému. So všetkou úctou, chcela som to povedať už minule, z môjho pohľadu hovorí z vás teoretik a priala by som vám rozhovor s učiteľmi v regionálnom školstve. Ďakujem.
Šefčík, Marek, poslanec NR SR (2020-03-25):
Ďakujem za slovo. Všetci sme za to, aby sa pandémia zastavila čo najskôr. Chcem týmto podporiť pani ministerku a pána poslanca Dostála. Presne taká je snaha sledovania alebo lokalizácie niektorých telefónov. Asi niektorí nepočúvajú, ale je jasné, že nejde o žiadnu snahu odpočúvať ani skúmať obsah esemesiek alebo mailov, len o ochranu života a zdravia. Ja tomu rozumiem tak, že chceme sledovať pohyb infikovaných a chrániť tých, ktorí sa s nimi stretávajú. A ešte k pánovi podpredsedovi Pellegrinimu. Áno, ja si myslím, že treba dočasne sledovať tie bodočky, o ktorých ste hovorili, pretože ide o ochranu života a zdravia. A to je veľmi vysoká hodnota. Ďakujem. (Potlesk.)
Štefanec, Ivan, poslanec NR SR (2012-07-26):
Ďakujem pekne, pani podpredsedajúca. Ctené kolegyne, vážení kolegovia, chcel by som len vyjadriť za klub SDKÚ – Demokratickej strany podporu tomuto návrhu, pod ktorý sme sa takisto podpísali. Dovolím si pripomenúť, že náš klub hlasoval vždy za také obmedzenie imunity, aby sa vzťahoval len na výroky v parlamente, a, samozrejme, túto filozofiu budeme realizovať aj pri tomto návrhu, ktorý má našu plnú podporu. Takisto si vás dovoľujem požiadať o podporu tohto návrhu. Ďakujem.
Madej, Róbert, poslanec NR SR (2011-06-30):
...tým, že ste nedali hlasovať o tom, že budeme hlasovať aj po dvanástej hodine. Ďakujem pekne.
Blanár, Juraj, podpredseda NR SR (2022-12-06):
Prezentujme sa a hlasujme o tomto návrhu. (Hlasovanie.) Prítomných 138 poslancov, za hlasovalo 87, proti bolo 38, zdržali sa 12, 1 nehlasoval. Konštatujem, že Národná rada sa uzniesla, že prerokuje tento návrh zákona v druhom čítaní. Teraz pristúpime k hlasovaniu o pridelení návrhu výborom a určení gestorského výboru. Uveďte hlasovanie, pán spravodajca.
Laššáková, Jana, podpredsedníčka NR SR (2013-03-19):
Nechám, chcem všeobecný súhlas, aby pani podpredsedníčka prečítala ešte aj posledný pozmeňujúci návrh a potom prerušíme rokovanie o tomto bode a budeme pokračovať zajtra ráno pani poslankyňou Šedivcovou. Nech sa páči, pani podpredsedníčka.